
Въведение
Дейността ми като главен асистент в Агробиоинститут, гр. София в периода 2009-2025 г. е свързана с провеждането на изследвания и изпълнение на проекти, чиито научни и научно-приложни приноси могат да бъдат обобщени в рамките на три основни направления. На първо място това са приноси свързани с разработката и приложението на молекулярни методи за детекция и идентификация на микроорганизми, с акцент върху проучване на разпространението и видовото разнообразие на растителни патогенни от род Phytophthora на територията на България. Второ, приноси в провеждането на систематизиран преглед на научни доказателства за оценка на риска, свързан с консумацията и освобождаването на генетично модифицирани организми (ГМО) в околната среда, както и проучвания на обществените нагласи спрямо приложението на съвременните биотехнологии в производството на храни и фуражи. На трето място това са изследвания относно разработване на алтернативен метод за растителна защита базиран на използване на двойноверижна РНК (двРНК) за заглушаване на жизненоважни гени в  растителни патогенни чрез индуциране на РНК интерференция (РНКи). 

Детайлна справка за научните и научно-приложните приноси по направления:
1. Разпространение и характеризиране на растителни патогенни и други микроорганизми в естествени, градски и земеделски екосистеми.
1.1 Проучено е наличието на патогени от род Phytophthora в прилежащата почва на съхнещи  смърчове (Picea abies (L.) H. Karst.) на територията на природен парк Витоша. Изолирани и идентифицирани са видовете Phytophthora cambivora и Phytophthora cryptogea, които са важни растителни патогени с широк спектър гостоприемници. (Lyubenova et al., 2014) B4.1
1.2 Изследвано е варирането на размерите и формата на спорангии от вида Phytophthora plurivora и е проучена възможността за разграничаване на P. plurivora от Phytophthora cactorum на основата на тези характеристики. (Fodor et al., 2015) B4.3
1.3 Създаден е метод за едновременна детекция и идентификация на различни видове Phytophthora. Методът е базиран на специфично удължаване на праймери (Target specific primer extension) чрез полимеразна верижна реакция (Polymerase chain reaction, PCR) и детекция на получените ДНК фрагменти посредством технологията Luminex xTAG. Приложение му позволява идентифицирането на 23 вида Phytophthora в ДНК проби с различен произход. (Kostov et al., 2016) B4.4
1.4 Проучена е вирулентността на осем изолата от род Phytophthora принадлежащи към видовете P. cryptogea, P. plurivora и Phytophthora quercina с различен географски произход (България, Полша и Германия) спрямо три горски дървесни гостоприемници – обикновен дъб (Quercus robur L.), цер (Quercus cerris L.) и обикновен бук (Fagus sylvatica L.). Най-висока степен на патогенност е установена при вида P. quercina от Германия спрямо цер, както и при два български изолата - P. cryptogea и P. plurivora спрямо бук. (Lyubenova et al., 2016) B4.5
1.5 Проучено е разпространението и видовото разнообразието на Phytophthora в реки течащи във високите части на планините Витоша, Плана, Руй, Рила, Родопи и Стара планина (от 700 до 2000 м. надморска височина). Получени са общо 36 изолата, принадлежащи към следните видове: 25 изолата към Phytophthora gonapodyides; 6 изолата към Phytophthora lacustris; 4 към P. plurivora и по един изолат към видовете Phytophthora syringae и Phytophthora pseudosyringae. (Kostov et al., 2019a) B4.7
1.6 Проучено е видовото разнообразие на оомицетни микроорганизми в най-дългата река в България – Искър. Получени са 16 изолата принадлежащи към три рода - Phytophthora, Phytophythium и Pythium. (Kostov et al., 2019b) Г8.1
1.7 Описан и характеризиран е нов хибриден вид Phytophthora изолиран на територията на България наречен Phytophthora × sansomeana. Хибридния произход е доказан чрез клониране и секвениране на полиморфни региони на ДНК като е установено наличието на алели сходни както с вида P. sansomeana, така и с вида Phytophthora sp. kelmania. Установено е, че Phytophthora × sansomeana инхибира растежа на корените на обикновен грах и фий, както и на резници на декоративното растение колеус. (Christova et al., 2021) В4.9
1.8 Проучено е присъствието на видовото разнообразие на Phytophthora във водите на реките Осъм и Вит. Установени са четири вида - P. lacustris, P. gonapodyides, Phytophthora chlamydospora и P. syringae, като е установена способността им да заразяват ягодоплодни растения. (Christova et al., 2018; Christova et al., 2019) Г7.6 и Г7.11. 
1.9 Проучени са морфологичните характеристики, кардиналните температури и динамиката на растеж на видовете P. chlamydospora, Phytophthora pseudocryptogea и P. syringae изолирани от реки в България. Установена е способността на изолатите да заразяват листа и плодове на ябълка, круша, череша, кайсия и слива. (Lyubenova et al., 2020) Г7.14
1.10 Установена е чувствителността на шест вида Phytophthora с произход от България (Phytophthora rosacearum, P. cryptogea, P. plurivora, P. cambivora, Phytophthora citricola и Phytophthora megasperma) към четири популярни фунгицида, като най-чувствителен към всички фунгициди е видът P. rosacearum, а фунгицидът Верита оказа най-слабо влияние върху растежа на изолатите. (Lyubenova et al., 2019) Г7.13
1.11 Проучено е разпространението на оомицетни организми от род Pythium в различни екосистеми в България. От почвени проби са получени 22 изолата, от които: 7 от градински търговски центрове и горски разсадници, 10 от горски райони, 3 от овощни градини, един от градски парк и един от частен двор. Други 20 изолата са получени от листни уловки поставени във водата по течението на реки на територията на страната. (Slavov et al., 2018) Г7.8
1.12 Проучено е видовото разнообразие на род Phytophthora по поречието на река Тунджа в България. Установена е разлика в състава на видовете обитаващи средното и долното течение на реката, като в средното течение са открити два вредоносни за растенията вида - P. citricola и P. plurivora, а в долното предимно слабо патогенният вид Phytophthora lacustris. Видът Phytophthora hydropathica е открит както в средното, така и в долното течение на река Тунджа. (Slavov et al., 2019) Г7.12 
1.13 Изолиран и характеризиран е видът P. pseudocryptogea открит при симптоматични малинови растения сорт Люлин в биологични овощни градини в района на град Костенец. Патогенността на изолата е потвърдена върху няколко сорта малини в лабораторни условия. (Avramov et al., 2023) Г7.17
1.14 Събрани са данни за видовото разнообразие на микоризни гъби в България. Три вида: Tuber rufum, Gautieria graveolens и Lactarius stephensii са установени за първи път в страната. Представени са и нови находища на Tuber excavatum и Gautieria morchelliformis. Чрез филогенетичен анализ на ДНК последователности е установена висока вътре-видова генетична вариабилност за вида T. excavatum. (Nedelin et al., 2016) Г7.9
2. Систематичен преглед на научните доказателства относно екологичните, здравните и социално-икономическите ефекти от приложението на биотехнологиите в селското стопанство.
2.1 Разработени са протоколи за провеждане на систематичен преглед на научна литература относно ефекта на ГМО култури произвеждащи токсин от бактерията Bacillus thuringiensis (Bt токсин) върху микроорганизми (Kostov et al., 2014b, B4.2) и безгръбначни животни в почвата (Kostov et al., 2014a, Г7.1) 
2.2 Направен е систематичен преглед на научна литература относно ефекта на ГМО култури произвеждащи Bt токсин върху ботаническото разнообразие. (Sweet et al., 2016, Г7.3) 
2.3 Направен е систематичен преглед на научна литература и мета анализ на данни относно ефекта на ГМО култури произвеждащи Bt токсин върху безгръбначните животни в почвата. (Krogh et al., 2020, Г7.15) 
2.4 Анализирано е влиянието на регулаторната рамка върху изследванията в областта на растителните биотехнологии в България, като е направен преглед на изследванията свързани с ГМО в България преди и след приемане на законът за ГМО, като и ключовите аспекти на това законодателството. (Kostov and Atanassov, 2016, Г7.4) 
2.5 Направен е анализ на приложимостта на системите за наблюдение на здравето на животните за мониторинг на потенциални неблагоприятни ефекти от ГМ фуражи след пускането им на пазара. Направен е извод, че липсата на доказателства за въздействието на ГМ фуражи върху здравето на животните възпрепятства разработването на целенасочена система за наблюдение. (Vince et al., 2018, Г7.5) 
2.6 Направен е преглед на организацията и характеристиките на веригите за производство на домашни животни и фуражи (конвенционални и биологични) в рамките на ЕС, с акцент върху контрола, регулациите, проследимостта и общите производствени практики. Предоставен е общ преглед на произхода на фуражите за домашни животни използвани в ЕС, както и на контролът на употребата на генетично модифицирани организми (ГМО) във фуражите. (Kleter et al., 2018, Г7.7)
2.7 Анализирани са настоящите приоритети за научни изследвания в областта на ГМО в рамките на Европейския съюз и е разработен подход за ангажиране на различни заинтересовани страни във формулирането на бъдещи общи изследователски приоритети относно социално-икономическото въздействие, ефектите върху околната среда, животинското и човешкото здраве на ГМО. (Menozzi et al., 2017, B4.6) 
3. Приложение на РНК интерференцията (РНКи) в защитата на растенията от болести и неприятели.
3.1 [bookmark: _GoBack]Направен е цялостен преглед на изследванията в областта на приложението на РНКи за борба с вредителите. Описани са методите за третиране, потенциалът за нанасяне на вреда върху нецелеви организми, както и молекулярните и клетъчните механизми, влияещи върху ефикасността на РНКи. Направени са препоръки за оценка на риска от приложението на технологията за околната среда. (Christiaens et al., 2022, B4.10) 
3.2 Установен е инхибиторния ефект на въглеродни наночастици, наречени въглеродни квантови точки (CQDs) върху растежа на причинителя на маната по картофите (Phytophthora infestans) и други растителни патогени, както и способността им да подобряват индуцираната от външно приложена двРНК РНКи. (Kostov et al., 2022, Г7.16) 
3.3 Направен е преглед на напредъкът в прилагането на РНКи за целите на растителната защита и са обсъдени предизвикателствата пред повърхностното приложение на двРНК за контрол на P. infestans. (Kostov, 2023, Г7.18) 
3.4 Установена е ефективността и динамиката на поемането от околната среда на двРНК в четири растителни патогена – P. infestans, Botrytis cinerea, Fusarium oxysporum, Alternaria alternata и видът използван за биологична борба - Clonostachys rosea. Чрез флуоресцентно маркирана двРНК е установено поемането на двРНК от B. cinerea, A. alternata и C. rosea, докато такова не е установено при F. oxysporum и P. infestans. Изследвана е връзката между ефективността на усвояване на двРНК и състава на клетъчната стена. (Kostov and Smagghe, 2025а, Г7.19)
3.5 Направен е анализ на научната литература относно приложението на РНКи в селското стопанство като са посочени водещите в областта институции и изследователи, основните насоки на развитие, както и предизвикателствата пред технологията в бъдеще. (Mezzetti et al., 2020, B4.8; Kostov and Smagghe, 2025b, Г10.1) 

